สหภาพแรงงานไทยพาณิชย์ยกเลิกชุมนุม หลังผู้บริหารรับข้อเรียกร้อง
สหภาพแรงงานธนาคารไทยพาณิชย์ประกาศยุติการรวมตัวเรียกร้อง หลังผู้บริหารรับข้อเสนอไปแก้ไข
29 ม.ค. 2561

สหภาพแรงงานธนาคารไทยพาณิชย์ประกาศยุติการรวมตัวเรียกร้อง หลังผู้บริหารรับข้อเสนอไปแก้ไข 
เมื่อวันที่ 29 ม.ค.ผู้สื่อข่าวรายงานว่า บรรยากาศที่ธนาคารไทยพาณิชย์สำนักงานใหญ่ เป็นไปด้วยความสงบเรียบร้อย ไม่มีการรวมตัวของสหภาพแรงงาน หลังจากที่นายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ ได้เจรจากับ นายไวทิต ศิริสุวรรณ ประธานสหภาพแรงงานธนาคารไทยพาณิชย์ตั้งแต่เวลา 11.00 น. เกี่ยวกับข้อเรียกร้องทั้งหมดของพนักงาน ซึ่งใช้เวลาการหารือเกือบ 2 ชั่วโมง  
หลังการเจรจาแล้วเสร็จ นายไวทิต ได้ให้สัมภาษณ์กับผู้สื่อข่าวท่ามกลางเจ้าหน้าที่ของธนาคารจำนวนหนึ่ง โดยระบุว่า การเจรจากับผู้บริหารเป็นไปด้วยดี โดยผู้บริหารรับฟังข้อเสนอของพนักงานทุกข้อพร้อมรับปากจะเข้าไปดูแลให้เกิดความเป็นธรรม ทำให้สหภาพพอใจและยินดียุติการรวมตัวเรียกร้องตั้งแต่วันนี้เป็นต้นไป 
นายไวทิต กล่าวว่า ประเด็นข้อเรียกร้องเรื่องเงินเดือน ทั้งการตัดเกรดผลงานของพนักงานบางรายที่ต่ำกว่าปกติ ซึ่งส่งผลต่อการปรับขึ้นเงินเดือน รวมทั้งกระบอกเงินเดือนตัน ผู้บริหารตอบรับจะเข้าไปดูข้อเท็จจริงว่าเป็นอย่างไรก่อนจะจัดการให้เกิดความเป็นธรรม ส่วนเรื่องโบนัสมีการพูดคุยกันจบแล้ว ไม่ได้มีปัญหาในเรื่องนี้ 
ส่วนนโยบายการปรับโครงสร้างองค์กรในการลดสาขาและลดจำนวนพนักงานนั้น ทางสหภาพและพนักงานเข้าใจดีและไม่ได้โต้แย้งเกี่ยวกับเรื่องดังกล่าว แต่ได้ขอร้องให้การดำเนินการของธนาคารกระทบกับพนักงานน้อยที่สุด รวมทั้งควรให้เวลาพนักงานปรับตัวและปรับทักษะก่อนที่จะไปทำงานในแผนกใหม่  
"การย้ายพนักงานสาขาไปทำงานแผนกอื่น เป็นเรื่องเข้าใจได้ เป็นสิ่งที่พนักงานต้องปรับตัว โดยธนาคารส่งเสริมให้ฝึกอบรมทักษะใหม่ในด้านต่างๆ ซึ่งผมเองก็อยู่ในทีม SCB Academy ที่ตั้งขึ้นมาเพื่ออบรมพนักงานอยู่แล้ว" นายไวทิต กล่าว 
ทั้งนี้ ทางสหภาพแรงงานธนาคารไทยพาณิชย์ จะสรุปผลการเจรจาชี้แจงให้พนักงานและสมาชิกทราบตามช่องทางต่างๆ ต่อไป โดยข้อเรียกร้องต่างๆ ไม่ได้ระบุเงื่อนไขเวลาว่าผู้บริหารจะต้องทำให้เห็นผลภายในเมื่อใด แต่จะติดตามอย่างใกล้ชิดว่ามีความคืบหน้าหรือไม่